चोटिल मयंक की जगह गुलेरिया को LSG ने 20 लाख रूपये में शामिल किया
LSG signs Arpit Guleria for INR 20 lakhs as a replacement for the injured Mayank Yadav at IPL. अर्पित गुलेरिया लखनऊ और आर्य देसाई कोलकाता से जुड़े: चोटिल मयंक की जगह गुलेरिया को LSG ने 20 लाख रूपये में शामिल किया
दाहिने हाथ के तेज गेंदबाज अर्पित गुलेरिया इंडियन प्रीमियर लीग (IPL) के बाकी मैचों के लिए लखनऊ सुपर जाइंट्स (LSG) टीम में चोटिल तेज गेंदबाज मयंक यादव की जगह लेंगे। वहीं कोलकाता नाइट राइडर्स (KKR) ने बचे हुए सीजन के लिए आर्य देसाई को शामिल किया। अर्पित 20 लाख रुपये में LSG से जुड़े हैं। वहीं आर्य भी 20 लाख रुपये में KKR से जुड़े हैं। इन दोनों खिलाड़ियों का अभी तक IPL में डेब्यू नहीं हुआ है। चोटिल मयंक यादव का भी आईपीएल में अब तक डेब्यू नहीं हुआ।
अर्पित ने 15 फर्स्ट क्लास मैच और 12 लिस्ट ए मैच खेले
अर्पित ने हिमाचल प्रदेश के लिए घरेलू क्रिकेट में डेब्यू किया और वर्तमान में सर्विसेज के लिए खेलते हैं। उन्होंने 15 फर्स्ट क्लास मैच और 12 लिस्ट ए मैच खेले हैं। उन्होंने 15 फर्स्ट क्लास में 44 और लिस्ट ए मैच 11 विकेट लिए हैं।
घरेलू क्रिकेट में गुजरात का प्रतिनिधित्व करते हैं आर्य
आर्य देसाई घरेलू क्रिकेट में गुजरात का प्रतिनिधित्व करते हैं, वह तीन फर्स्ट क्लास मैच खेल चुके हैं और उनके नाम 151 रन है। केकेआर ने 20 साल के इस खिलाड़ी को 20 लाख रुपये में टीम से जोड़ा है। देसाई ने जनवरी में फर्स्ट क्लास डेब्यू किया था और अभी तक वह अपने राज्य की टीम के लिए लिस्ट ए या टी-20 क्रिकेट नहीं खेले हैं।
इस सीजन में अभी तक लखनऊ का प्रदर्शन बेहतरीन
वहीं अगर आईपीएल 2023 में लखनऊ टीम की बात करें तो इस टीम का प्रदर्शन इस सीजन में भी अभी तक बेहतरीन रहा है। इस सीजन में लखनऊ ने चार मैच खेले हैं, जिनमें तीन मैच में इस टीम को जीत हासिल हुई है और एक मैच में उन्हें हार का सामना करना पड़ा है। वहीं पॉइंट्स टेबल में लखनऊ 6 अंकों के साथ दूसरे स्थान पर मौजूद है।
कोलकाता का मिला-जुला परफॉर्मेंस 
इस सीजन के अपने पहले मैच में पंजाब किंग्स से हार का सामना करने के बाद केकेआर ने शानदार वापसी की। दूसरे मैच में टीम ने रॉयल चैलेंजर्स बेंगलोर (RCB) के खिलाफ जीत हासिल की। वहीं इसके बाद रिंकू सिंह ने गुजरात टाइटंस (GT) के खिलाफ अंतिम पांच गेंदों पर छक्के जड़कर अपनी टीम को जीत दिलाई थी। वहीं पिछले मैच में उसे हैदराबाद के खिलाफ हार मिली।